SECRETELE din spatele averii DUBIOASE a lui Oprea. Masina de 440.000 euro, milioane de euro apar si dispar

Un istoric al declaratiilor de avere ale vicepremierului Gabriel Oprea arata o multime de increngaturi si tranzactii dubioase. Un material foarte bine documentat pe acest subiect a fost publicat luni pe mariustuca.ro.

Declaratiile de avere ale ministrului de Interne, Gabriel Oprea, asa cum el insusi le-a completat, pe propria-i raspundere, din decembrie 2004 si pana in iunie 2014, spun povestea de succes a unui investitor imobiliar. Un magician care, fara sa dispuna la vedere de bani, a cumparat terenuri, a construit, a inchiriat si-a obtinut, in timp, sute de mii de euro. Sume ce azi nu se regasesc in niciunul dintre conturile declarate.

Cum sa uiti ca ai primit 500.000 de euro

Ȋn decembrie 2004, dupa ce a castigat increderea si voturile electoratului, deputatul PSD Gabriel Oprea a declarat ca detine patru terenuri: unul agricol (2000 mp) si altul intravilan (3000 mp), dobandite in 2004 in Pipera, altul intravilan (3293,85 mp) + o constructie de 813,92 mp, dobandite in perioada 2002 – 2004 si un teren intravilan (200 mp) si casa aferenta de 150 mp, dobandite in 1992. Constructiile anterior mentionate nu figureaza insa, in aceeasi declaratie de avere, si la capitolul cladiri, fiind considerate, probabil, doar niste excrescente ale terenurilor…

Tot in decembrie 2004, Oprea declara ca detine doua masini, un Mercedes fabricat in 2000 si un Volskswagen (2004), dar si un cont de 42.000 de dolari.

Ȋn iunie 2005, Oprea si-a adus aminte aminte ca are prin case si bijuterii dobandite in perioada 1985 – 2005, in valoare de 9000 euro, dar si „picturi, statuete, vase, icoane, tablouri”, in valoare 60.000 euro. Ȋn acelasi puseu de memorie, are inca o revelatie si scrie ca, in 13 iulie 2004, i-a vandut lui Anghel Iordanescu, cu 120.000 de euro, „teren si constructie dobandit in 1995”. Tot in iulie 2004, Iordanescu a cumparat de la Oprea si „teren si constructie dobandite in 1993”, achitand 380.000 de euro. Niciuna dintre aceste tranzactii nu figurase insa in declaratia de avere anterioara, din decembrie 2004. Si nici cei 500.000 de euro incasati de la Anghel Iordanescu.

Cum sa obtii dobanda din conturi nedeclarate



Ȋn octombrie 2004, Oprea i-a vandut lui Bucsaru Dumitru (n.r. – astazi, acuzat de bancruta frauduloasa si distrugere) un teren de 17,56 mp, pe care a incasat 5 milioane de lei vechi, iar in februarie 2005, a donat catre o ruda terenul si constructia din 1992.

Si, desi numai numai din tranzactiile imobiliare cu Anghel Iordanescu incasase 500.000 de euro, in dreptul tabelului cu „active financiare”, Oprea a tras o dunga orizontala, pentru ca, doua pagini mai jos, la „venituri realizate”, sa recunoasca, totusi, ca a incasat o dobanda anuala de 530.918.848,63 lei vechi, de la banca „ING BARINGS”.

Conform declaratiei de avere din iunie 2005, Oprea a cumparat inca 1000 mp patrati in Pipera, marind suprafata terenului la 4245,85 mp.

Sase luni mai tarziu insa, terenul revine la suprafata initiala, parti din el fiind vandute lui Nae Nicolae, pentru 76.125 euro si, respectiv, 40.625 euro. Suma incasata de Oprea nu figureaza, nici de aceasta data, in vreun cont declarat.

Un an mai tarziu, in decembrie 2006, Oprea noteaza in declaratia de avere ca, pe terenul intravilan din Pipera, cel dobandit in 2004, in suprafata de 3000 mp, „am inceput edificarea unor constructii imobiliare nefinalizate, folosind credite bancare”. Oprea s-a imprumutat cu 700.000 euro la VOLSKBANK (credit scadent la 21.09.2007!) si cu 263.800 euro la BCR Sucursala Unirea (credit scadent la 05.08.2026). Fiind stramtorat financiar, valoarea tablourilor sale scade cu 10.000 de euro, iar Mercedesul este donat fiicei sale, Ana Maria.

Cum sa faci afaceri de 2.500.000 de euro

Ȋn iunie 2007, Oprea mentioneaza, caligrafic, despre intravilanul din Pipera – „in cursul lunii mai 2007, am incheiat antecontract de vanzare – cumparare pentru terenul de 3000 mp si constructiile nefinalizate, incasand avans de 100.000 euro, suma ce a fost virata in contul de credit BCR”. Si tot acum, el pomeneste si despre un cont deschis in 2004 la BancPost, unde ar avea 22.000 RON.

Ȋn iulie 2007, Oprea vinde doua dintre terenuri, cel agricol, din Pipera, de 2000 mp, pe care-l cumparase in 2004 cu 114.000 lei vechi, si cel intravilan, tot din Pipera, de 3000 mp, pe care daduse, in 2004, 13.155.000 lei vechi. Cu tot cu constructiile nefinalizate, cele doua suprafete valorau acum 2.500.000 euro, suma pentru care Oprea a batut palma cu SC BrooKLands SRL.

Societatea era detinuta de George Prelea, fostul consul onorific al Australiei la Bucuresti, si de fiul acestuia, Andrew Prelea. Ȋn septembrie 2004, prin firma South Pacific Constructii (SPC), Prelea semnase un contract urias cu MApN, „pentru proiectarea si constructia a 10.000 de case in zona Baneasa-Straulesti, precum si a mai multor centre comerciale destinate personalului din acest minister”. La acea data, Gabriel Oprea era ministru delegat pentru Administratia Publica.

Ȋn iulie 2007, cand a incheiat tranzatia de 2.500.000 de euro, Oprea era deputat si membru al Comisiei pentru exercitarea Controlul Parlamentar asupra Activitatii SRI.

Cum sa iei o masina cu 446.000 de euro

„Din banii obtinuti am achitat creantele la banci (n.r. – 963.800 euro), am cumparat autoturismul Mercedes”, preciza, olograf, actualul ministru de Interne, in declaratia de avere din decembrie 2007.

Ȋn acel an, valoarea bijuteriilor detinute de el a crescut de la 9.000 la 10.000 de euro, iar 100.000 de euro i-au fost imprumutati de Oprea lui Ioan Rus, fost ministru de Interne.

Matematic, masina cumparata de Oprea, un Mercedes Benz fabricat in 2007, a costat 446.000 de euro, pentru ca, din cei 2.500.000 de euro incasati, el a ramas cu 980.000 euro, bani pe care i-a depus intr-un cont deschis la ING Bank.

Ȋn ianuarie 2008, imprumutul a fost restituit de Ioan Rus, declara Oprea, care precizeaza ca acest fapt „a dus la cresterea soldului” din contul deschis la ING BANK, la 1.082.877 euro. Tot in ianuarie 2008, Oprea declara si un alt cont, deschis la aceeasi banca in 2006, in care avea 39.266 RON, proveniti din „incasare venituri chirie”, conform precizarii olografe.

Cum sa te invecinezi cu Marian Capatana

Ȋn iunie 2008, Oprea avea in conturi 1.045.379 euro si, respectiv, 58.704 RON. Ȋn ianuarie 2009, el declara ca sotia sa si-a imprumutat sora cu 48.000 de euro, iar valoarea totala a conturilor lui scade la 22.000 RON. „Banii din banca (n.r. – un milion de euro) au fost retrasi in vederea achizitionarii unor bunuri imobile, sens in care am incheiat antecontract de vanzare-cumparare”, explica actualul ministru de Interne.

La sfarsitul aceluiasi an, in declaratia de avere a lui Oprea apar doua noi terenuri: un intravilan de 1000 mp, aflat in Bucuresti, Str. Barbu Vacarescu, nr. 241–273, achizitionat in 2008, avand valoarea de impozitare de 4280,349 RON si, respectiv, un teren intravilan de 950 mp situat in Voluntari, str. Titu Maiorescu, avand valoarea de 4450,81 RON.

La adresa din str. Barbu Vacarescu, Gabriel Oprea a devenit vecin de lot cu Marian Capatana, care in noiembrie 2007 cumparase o parcela de 10 ori mai mare decat a ministrului de Interne.

Oprea declarase in ianuarie 2009 ca se pregateste sa investeasca milionul de euro retras din banca in bunuri imobile. Cele doua terenuri, din Barbu Vacarescu si Voluntari l-au costat, printr-un miracol, doar vreo 2000 de euro. Dar, printr-un alt miracol, Oprea depune la loc, in banca, 408.300 euro. Plus 90.000 RON, in contul dedicat incasarii chiriilor. O vorba inteleapta spune ca trebuie sa crezi in miracole, dar nu e bine sa te bazezi pe ele…

Devenit filotim, Oprea a donat in acelasi an, conform declaratiilor sale, „suma de 102.884 lei – Directiei de Asistenta Sociala Ilfov – Pers. Varstnice si Copii din Cadrul Consiliului Judetean Ilfov” si „suma de 48.000 lei – Spitalului Marie Curie”.

Cum poti sa dai ceea ce nu ai



Un an mai tarziu, in octombrie 2010, Oprea mai avea in conturile deschise la ING BANK 395.463 euro. Iar in decembrie 2011, doar 182.929 euro si, respectiv, 105.900 RON, in conturile deschise in lei.

Ȋn aceeasi luna, din declaratia lui de avere dispare terenul de pe str. Barbu Vacarescu. Apare in schimb mentiunea, la categoria „bunuri instrainate”, ca la 22 decembrie 2011 i-a donat un imobil fiicei sale, Tudor (fosta Oprea) Ana-Maria. Din nou miracol, lista imobilelor detinute de el este nemodificata. Cum poti sa dai ceea ce nu ai? Gasim explicatia in declaratia de avere a ginerelui lui Oprea, Tudor Alexandru Marius, care precizeaza ca in 2011 sotia sa, Tudor Ana Maria, a primit donatie un teren de 1000 mp (cel din Barbu Vacarescu), dar si o „cladire in curs de edificare 3S+P+6E”, situata in Bucuresti si incadrata la categoria „spatii comerciale/de productie”. Reamintim, acest imobil, donat de Oprea fiicei sale, nu a figurat niciodata in declaratiile sale de avere.

Ȋn 2011 si-n primul trimestru al anului 2012, Oprea, fiind ministru de Interne, se gandeste si la copiii subordonatilor si, conform declaratiilor lui, isi doneaza tot salariul, 141.639 RON, „copiilor cadrelor militare cazute in teatrele de operatiuni”.

Ȋn ianuarie 2012, isi vinde Volskswagen-ul cu 6.500 euro si-si cumpara altul nou, fabricat in acelasi an.

Ȋn decembrie 2012, Oprea avea in conturi 159.191 euro si, respectiv, 8560,08 RON. La categoria „venituri”, el declara ca sotia sa a incasat, in cursul anului 2012, 44.148 RON din depozitele de la ING BANK. Ȋn mai 2013, Oprea avea in conturi 141.458,86 euro si, respectiv 60948,7 RON. Situatia conturilor ramane aceeasi si-n ianuarie 2014, iar 6 luni mai tarziu, Oprea mai depune in banca 10.000 de RON.

Iti place aktual24.ro? Urmareste fluxul de stiri aktual24.ro si pe Facebook

Comentarii: